Tampereen Teiskossa sijaitseva Kintulammin retkeily- ja luonnonsuojelualue on valittu vuoden 2020 retkikohteeksi. Kintulammi keräsi peräti 38 prosenttia yleisön äänistä. Tulos julkaistiin GoExpo-messuilla (siirryt toiseen palveluun) (siirryt toiseen palveluun) perjantaina.

Vuonna 2018 käyttöön vihitty Kintulammi on ollut erittäin suosittu alusta saakka. Luonnonsuojelualue oli Tampereen kaupungin lahja 100-vuotiaalle Suomelle.

Alun perin 10 000 vierailijalle suunniteltu alue on houkutellut noin 40 000 retkeilijää vuodessa.

Miikka Varila / Yle

– Alueen suuri kävijämäärä on asettanut ylläpidolle kovan haasteen. Toivottavasti pystymme vastaamaan siihen, kertoo Kintulammin alueen kehittämisestä ja ylläpidosta vastaava Petri Mäkelä Ekokumppanit Oy:sta.

Esimerkiksi parkkipaikkoja on laajennettu, mutta näin talvilomasesongin aikana Mäkelästä tuntuu, ettei sekään riitä.

– Parkkialue oli jo nyt aamupäivällä täynnä, Mäkelä havainnoi keskiviikkona.

Miikka Varila / Yle

Mäkelä suosittelee käymään Kintulammilla arkipäivinä, sillä viikonloppuina voi tulipaikoilla olla toisinaan ruuhkaa. Poluille mahtuu kyllä.

Kintulammin retkeily- ja luonnonsuojelualueelle on matkaa Tampereen keskustasta noin 20 kilometriä. Alueella on 15 kilometriä helppoja reittejä, joiden varrelta löytyy viisi tulipaikkaa ja neljä laavua.

– Teimme tänne pieniä perhoslenkkejä, että tänne on helppo tulla tekemään vaikka muutaman sadan metrin, muutaman kilometrin tai sitten koko päivän retki. On ajateltu tämän päivän käyttäjiä, Mäkelä sanoo.

Miikka Varila / Yle

"Lasten kanssa helppokulkuista maastoa"

Kaunis sää ja talviloma houkutteli Kintulammille paljon retkeilijöitä keskiviikkona.

Tamperelainen Miia Liimatainen tuli perheineen Kintulammille ensimmäistä kertaa valokuvaamaan ja retkeilemään. Hän löysi retkikohteen googlettamalla.

– Kaunis ilma! Ja mulla on tämä kamera mukana. Kohta mennään laavulle paistamaan lihapiirakkaa, Liimatainen kertoo.

Liimatainen uskoo, että perhe tulee Kintulammille toistekin. Hän ihastui erityisesti alueen järvimaisemiin.

Miikka Varila / Yle

Miikka Varila / Yle

Pirkkalalaiselle Lauri Tuoviselle Kintulammi on sopivan matkan päässä. Hän on retkeilyalueella toista kertaa.

– Tämä on lähellä ja lasten kanssa helppokulkuista maastoa. Olemme käyneet lasten kanssa aika usein retkillä nuotiopaikoilla tässä Pirkkalan lähialueilla, Tuovinen kertoo.

Myös Tuovisen suunnitelmissa on syödä eväitä nuotiopaikalla ja nauttia hienosta talvisäästä.

Miikka Varila / Yle

Palkintorahoilla Kintulammin polut kuntoon

Vuoden retkikohde saa maineen lisäksi Suomen Messusäätiön 5 000 euron stipendin. Rahoille löytyy Kintulammilla käyttöä.

– Tämä oli äärimmäinen kiitos, mitä tässä vaiheessa voidaan tälle alueelle saada, Mäkelä kertoo.

Petri Mäkelä kertoo, että retkeilyalueen suunnitteluun ja ylläpitoon löytyi hyvä porukka vuonna 2017. He ovat kovin iloisia Kintulammin valinnasta vuoden retkikohteeksi. Miikka Varila / Yle

Suunnitelmissa on parantaa nykyisiä polkuja esimerkiksi lisäämällä haketta kosteisiin tai juurakkoisiin kohtiin.

Retkeilijöiltä on saatu runsaasti palautetta, miten aluetta voitaisiin kehittää. Mäkelä kertoo, että yleisöltä on tullut peräti 1382 ehdotusta.

Miikka Varila / Yle

Miikka Varila / Yle

Miikka Varila / Yle

Miikka Varila / Yle

Miikka Varila / Yle

Vuoden retkikohde -kilpailun teemana oli tänä vuonna ympäristömyönteisyys. Mäkelä kertoo, että Kintulammilla on kierrätetty materiaalia eli käytetty esimerkiksi puuta vanhoista saunoista.

Finaalissa oli Kintulammin lisäksi mukana viisi muuta kohdetta: Kotkan kansallinen kaupunkipuisto, Kurjenrahkan kansallispuisto Varsinais-Suomesta, Vallisaari Helsingistä, Ärjänsaari Kajaanista sekä kaikki Suomen lähimetsät.

Aiempina vuosina kilpailun ovat voittaneet

2005 Ivalojoki

2006 Birgitan polku

2007 Herajärven Kierros

2008 Kilpisjärvi

2009 Ruunaan retkeilyalue

2010 Riisitunturin kansallispuisto

2011 Hossan retkeilyalue (teema: vesiretkeilykohde)

2012 Repoveden kansallispuisto (teema: perhekohde)

2013 Kolin kansallispuisto (teema: monitoimikohde)

2014 Karhunkierros (teema: retkeilyreitit)

2015 Mäntyharju-Repovesi (teema: retkeilypalvelut)

2016 Raahen saaristo (teema: retkeilyvesistöt)

2017 Punkaharju (teema: historiakohteet)

2018 Rokuanvaara (teema: geologiset kohteet)

2019 Ylläs (teema: maastopyöräilyreitit)

Lue myös:

Retkeilijöitä tulvii Tampereen Kintulammin alueelle

Suomen 100-vuotislahjaa eli uutta luonnonsuojelualuetta uhkaa Tampereella äänisaaste – YIT haluaa lisätä louhimista lähistöllä

Tampere lahjoittaa laajat luonnonsuojelualueet satavuotiaalle Suomelle